钦定古今图书集成/明伦汇编/官常典/第516卷 > 大㚖
## 钦定古今图书集成/明伦汇编/官常典/第516卷 > 大㚖

按《金史》本传：“㚖本名挞不野，其先辽阳人，世仕辽，有
显者。太祖伐辽，辽人征兵辽阳，时㚖年二十馀，在选
中。辽兵败，㚖脱身走宁江。宁江破，㚖越城而逃，为军
士所获，太祖问其家世，因收养之。收国二年，为东京
奚民谋克。是时初破高永昌，东京旁郡邑未尽服属，
使㚖伺察反侧。有闻必达，太祖以为忠实，授猛安，兼”
同知东京留守事，取中、西两京，隶阇母军。辽军二十
万来战，吴王使㚖以本部守营，㚖坚请出战，不许。或
谓㚖曰：“战危事，独苦请，何也？”㚖曰：“丈夫不得一决胜
负，尚何为？苟临战不捷，虽死犹生也。”吴王闻而壮之，
乃遣出战。既合战，阇母军少却，辽兵后蹑之，㚖麾本
部兵横击，杀数百人，由是显名军中。天会三年，宗望
伐宋，信德府居燕、汴之中，可驻军以济缓急，欲遂攻
之，恐不能亟下。议未决。㚖独率本部兵，选善射者射
其城楼，别以轻锐潜升于楼角之间，遂克其城。军至
濬州，宋人已烧河桥，宗望下令：军中“有能先济者，功
为上。”㚖捕得十馀舟，使勇悍者径渡，击其守者，而夺
其戍栅，由是大军俱济。明年，再伐宋，授万户，赐金牌。
既破汴京，㚖为河间路都统。已克河间，阇母怒其不
早降，因纵军大掠，㚖谏止之，已掠者官为赎。还除河
间尹。从攻袭庆府，先一日，㚖命军士预备畚，锸及薪
既傅城，诸将方经营，攻具未鸣鼓，㚖军有素备，遂先
登。军帅以㚖未鸣鼓辄战，不如军令，请罪㚖。朝廷释
弗问，仍例赏之。宗弼伐江南，济淮，宋将时康民率兵
十七万来拒，㚖率本部从击，败之。复以骑二千与当
海击败淮南贼十万，杀万馀人，王善来降。将渡江，㚖
军先渡，舟行去岸尚远，宋列兵江口，㚖视其水可涉，
则麾兵舍舟趋岸疾击之，宋兵走，大军相继而济。俄
遇杜充兵六万于江宁之西，㚖与鹘卢补击走之。师
还，㚖留为扬州都统，经略淮海、高邮之间。再为河间
尹，兼总河北东路兵马。十一年，入见太宗赐坐，慰劳
甚久，特迁太子太保，赐衣一袭、马二匹及鞍辔铠甲。
改元帅右都监。齐国废，㚖守汴京。熙宗念㚖久劳，降
御书宠异之。天眷三年，罢汉、渤海千户谋克，以㚖旧
臣，独命依旧世袭千户。是岁，拜元帅右监军。宗弼再
伐宋，宋人称臣乞和，遂班师，㚖独留汴，行元帅府事。
皇统三年，加开府仪同三司。八年，进左监军。天德二
年，改右副元帅，兼行台左丞，迁平章行台省事，进行
台右丞相，右副元帅如故。海陵疑左副元帅撒离喝，
以为行台左丞相，使㚖伺察之，诏军事不令撒离喝
与闻。撒离喝不知海陵意旨，每与㚖争军事，不能得，
遂与㚖有隙。海陵竟杀撒离喝，召㚖入朝，拜尚书右
丞相，封神麓郡王。四年，请老，为东京留守。贞元三年，
拜太傅，领三省事，累封汉国王。十二月，有疾，海陵幸
其第问之。是岁薨，年六十八。海陵亲临哭之，诏有司
废务三日，禁乐三日。其三日，当赐三国使馆燕，以不
赐教坊乐，命左宣徽使敬嗣晖宣谕之。赠太师、晋国
王，谥“杰忠”，遣使护丧归葬。正隆夺王爵，赠太傅、梁国
公。子《磐》。